text: Ботев на четвъртфинал за КНК срещу Атлетико (М) преди 53 години (СНИМКИ) - DC news
  Ботев на четвъртфинал за КНК срещу Атлетико (М) преди 53 години (СНИМКИ)
  При дебюта си на европейската сцена преди 53 години Ботев (Пловдив) записва рекорд с класирането си на четвъртфинал в турнира на КНК. "Канарчетата" са първият български отбор, достигнал толкова далеч в европейска надпревара.
  Жребият отрежда за съперник, носителя на трофея Атлетико (Мадрид), в чийто състав има една дузина национали – аржентинския вратар Мадинабейтя и португалския халф Мендонка, както и внушителен брой испански национали.
  Дебютантът в евротурнирите започва мача доста боязливо. Джогата уплътнява средната линия на тима, като поставя Стойнов и Разложки да играят непосредствено зад халфовете Харалампиев и Пешев. Опитните испанци залагат на по-дефанзивна игра и разчитат на Джонс и Енрике Койар за контраатаки. Гунди е захапан здраво от централната двойка защитници Хесус Глариа – Хорхе Грифа и не съумява да оползотвори пасовете на бързите остриета Чико и Тумби. Те пък нямат проблеми с персоналните си пазачи Фелисиано Ривийа и Хосе-Антонио Родригес.
  Посещаемостта на тази среща остава ненадминат рекорд за този стадион – 40 000 зрители са заели места по трибуните и на самата лекоатлетическа писта.
  Въпреки плахото начало в мача, Ботев (Пловдив) успява все пак рано да поведе в резултата. Към 16-та минута Гунди е повален пред пеналта и е отсъден непряк свободен удар – следва светкавична трикова комбинация при която Стоичко Пешев със зварски шут по диагонал забива топката под гредата – 1:0 и "Колежа" е в делириум.
  След гола "канарчетата" се втурват още по-настойчиво напред и оказват сериозен натиск пред вратата на именития си съперник. Към Гунди е прикрепен персонално бразилеца Рамиро, а Тумби е усмирен от грубите ритници на Ривийа. През втората част играта протича под диктовката на испанците, които започват все по-масирано да атакуват вратата на Найденов. Ботев (Пловдив) се огъва, в средната линия Ампето и Пешев не смогват да се справят с настъпателните Мигел Хонес , Чуцо и Аделардо. В защита играта ни е каскада от грешки и безразборно чистене напред. В крайна сметка Атлетико взима своето и си осигурява комфорт преди реванша.
  Испанците изравняват в 74-та минута след груба грешка на Разлошки, а на реванша в Мадрид побеждават с 4:0.
  Ботев: Георги Иванов Найденов, Райно Панайотов, Георги Чакъров, Виден Апостолов, Георги Разложки, Райко Стойнов, Тумби, Георги Харалампиев, Гунди, Стоичко Пешев, Чико